Den 21-årige iværksætter Nicole Hedegaard har været rundt i Viborg for at sætte hæklede regnbuer op og forhåbentligt sprede lidt håb for fremtiden. Derudover har hendes hækleopskrifter sikret en donation til Røde Kors.

Annonce

Viborg: De små farverige, hæklede regnbuer dukker op rundt omkring i træerne i den gamle domkirkeby. Regnbuer er blevet et verdenskendt symbol for håbet under corona-krisen – et symbol på, at det hele bliver godt igen. Det er også derfor, at disse hæklede regnbuer er dukket op i Viborg. - Regnbuerne er jo netop symbolet på, at alt bliver godt igen efter corona-tiden, og derfor har jeg lavet dem og sat dem op rundt omkring, fordi jeg synes, det er hyggeligt at sprede lidt glæde og håb til alle. Børnefamilierne virker også til at synes, at det er sjovt, når børnene på gåturene får øje på dem og tæller dem, siger kvinden bag hæklerierne, Nicole Hedegaard. Den 21-årige nyopstartede iværksætter har i første omgang sat 19 regnbuer op i byen, og nu opfordrer hun andre til at være med. Hun har delt sin opskrift på de sociale medier, så folk gratis kan hente den og være med til at skabe de små symboler på håb. - Jeg synes, det kunne være mega fedt, hvis der var flere både i Viborg og andre steder, der fik lyst til at være med. På den måde ville der være endnu flere, der på deres vej, møder en lille regnbue og bliver mindet om, at der er håb forude, siger den unge iværksætter.

Jeg synes, det kunne være mega fedt, hvis der var flere både i Viborg og andre steder, der fik lyst til at være med. På den måde ville der være endnu flere, der på deres vej, møder en lille regnbue og bliver mindet om, at der er håb forude Nicole Hedegaard, iværksætter

Annonce

Held i uheld

Det er blot en måned siden, Nicole Hedegaard startede sin virksomhed Niah Design op midt i corona-udbruddet. Og måske netop derfor har der været godt gang i salget fra start – folk har god tid til at få hæklet. - Jeg har jo ikke noget at sammenligne med, men jeg kan se, at der allerede er rigtig mange, der har købt især hækleopskrifter på min side. Det ser ud til, at folk rigtig gerne vil have noget kreativt at give sig til i denne tid. Det er jo held i uheld for mig, kan man sige. - Uanset hvad er det dejligt at have noget at se til i min nye virksomhed, fortæller Nicole Hedegaard, der styrer virksomheden fra sin lejlighed i Viborg. Iværksætterens forældre er begge selvstændige, så det har været helt naturligt for den unge kvinde at starte sit eget. - Jeg har de sidste tre år solgt mine hjemmelavede ting på de sociale medier, hvor jeg både syede, malede, klippe-klistrede og sådan noget. For halvandet år siden begyndte jeg at hækle, og fra start begyndte jeg at sælge så meget af det, at jeg ville tage det et skridt videre, siger Nicole Hedegaard og fortsætter: - Jeg har altid godt kunnet tænke mig min egen virksomhed. Det er virkelig det, jeg brænder for, og der jeg vil lægge min energi. Ved siden af virksomheden arbejder Nicole Hedegaard blandt andet som poledance-instruktør og lektiehjælper.

Annonce

Hækleri for corona-bekæmpelse

Ud over regnbuerne har Nicole Hedegaard brugt tid på en opskrift til en hæklet virus-model. Denne hækleopskrift har iværksætteren brugt til at samle penge ind til corona-bekæmpelse. Alt overskuddet af opskriften går nemlig til Røde Kors’ katastrofeberedskab som blandt andet arbejder med at begrænse spredningen af virussen. - Jeg valgte at donere overskuddet af de penge, jeg har tjent på opskriften, til Røde Kors' katastrofeberedskab, fordi de hjælper med at skaffe værnemidler og sådan nogle ting til sygehusene. Jeg synes, det er vigtigt, at vi alle hjælper til, hvor vi kan, og derfor ville jeg rigtig gerne kunne samle penge ind på denne her måde gennem min virksomhed, fortæller Nicole Hedegaard. I alt er der indsamlet over 1000 kroner fra hækleopskrifterne, og donationerne vil fortsætte løbende. For Nicole Hedegaard handler hverken regnbuerne eller virus-opskriften om reklame for sit nye foretagende. - Jeg gør ikke det her for at lave reklame for min virksomhed, for jeg har ikke lyst til eller synes, man kan være bekendt direkte at tjene penge på corona-virussen. Det er ikke det, jeg synes, det handler om. Det kunne da være fedt, hvis folk kan lide noget andet af det, de ser på min hjemmeside, men det er slet ikke udgangspunktet. Jeg vil bare gerne skabe glæde med regnbuerne og indsamle penge med virus-opskriften, fortæller hun. Hvis man har fået mod på at give sig i kast med en hæklet regnbue, der kan skabe glæde for omgivelserne, så kan opskriften hentes her.

21-årige Nicole Hedegaard er indehaver af virksomheden Niah Design, der blandt andet sælger hækleopskrifter. Privatfoto